เครดิตบูโรปลดล็อก ช่วยล้มละลายกู้เงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — เครดิตบูโรประกาศปลดล็อกบุคคลล้มละลายออกจากบัญชีดำหลังพ้นเวลา 5 ปี เปิดทางลูกหนี้มีชีวิตใหม่
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า ขณะนี้คณะกรรมการคุ้มครองข้อมูลเครดิตกำลังจะออกประกาศเกี่ยวกับการกำหนดอายุของข้อมูลในการประมวลผลของบริษัทข้อมูลเครดิต ซึ่งคาดว่าจะมีออกประกาศในราชกิจจานุเบกษา และมีผลบังคับใช้ตั้งแต่วันที่ 8 พ.ย.นี้เป็นต้นไป 
สาระสำคัญของประกาศดังกล่าวจะปลดรายชื่อของบุคคลที่ล้มละลายออกจากบัญชีเครดิตบูโร โดยจะเน้นกรณีที่เจ้าของข้อมูลเครดิตเป็นบุคคลล้มละลายตามคำพิพากษาของศาล ให้สถาบันการเงินหรือเจ้าหนี้ส่งข้อมูลให้เครดิตบูโร และหลังจากปลดจากการล้มละลายตามกฎหมาย 3 ปีแล้ว กฎหมายบังคับให้เครดิตบูโรจัดเก็บข้อมูลลูกค้าเหล่านี้ไว้อีก 5 ปี เมื่อครบกำหนดหลังจากนั้นให้ลบล้างข้อมูลลูกหนี้ออกจากบัญชีเครดิตบูโร 
“การแก้ไขประกาศการจัดเก็บข้อมูลเครดิต เพื่อให้สอดคล้องกับกฎหมายล้มละลายที่ให้ลูกหนี้ปลดล็อกจากการเป็นบุคคลล้มละลายภายใน 3 ปี และให้เครดิตบูโรจัดเก็บข้อมูลไว้อีก 5 ปี หลังจากนั้นให้ลบข้อมูลออกจากเครดิตบูโร เพื่อให้ลูกหนี้มีโอกาสที่จะฟื้นชีวิต และสามารถเข้าถึงสินเชื่อใหม่ได้ จากเดิมจะต้องติดอยู่ในเครดิตบูโรตลอด ทำให้ไม่สามารถเข้าถึงสินเชื่อใดๆ ได้อีก” นายสุรพล กล่าว 
นอกจากนี้ ในกรณีที่มีการฟ้องคดีต่อศาลเพื่อบังคับชำระหนี้สินเชื่อที่ผิดนัด และมีคำพิพากษาถึงที่สุดแล้ว ให้สถาบันการเงินหรือสมาชิกส่งข้อมูลการชำระหนี้ของลูกหนี้ตามคำพิพากษา และในกรณีที่ศาลพิพากษายกฟ้องเนื่องจากคดีขาดอายุความ ให้หยุดการส่งข้อมูลนับตั้งแต่คดีถึงที่สุด และให้แจ้งเครดิตบูโรเพื่อรับยอดหนี้เป็นศูนย์บาทภายใน 30 วัน
นายสุรพล กล่าวว่า ปัจจุบันข้อมูลบัญชีสินเชื่ออยู่ในระบบเครดิตบูโร 59 ล้านบัญชี โดยมี 38 ล้านบัญชี เป็นบัญชีสินเชื่อที่มีความเคลื่อนไหว และมีบัญชีสินเชื่อของลูกค้าประมาณ 1.7 ล้านบัญชี ที่ค้างชำระเกินกว่า 90 วัน หรือคิดเป็น 5% ซึ่งถือว่าอยู่ในระดับปกติ 
ทั้งนี้ ในช่วงเกิดวิกฤตน้ำท่วมยังไม่สามารถที่จะประเมินความเสียหายและการค้างชำระหนี้ได้ เนื่องจากสถาบันการเงินจะส่งข้อมูลประวัติการชำระสินเชื่อเดือน ต.ค. มาให้ภายในวันที่ 20 พ.ย.นี้ จึงจะเห็นถึงแนวโน้มปัญหาการค้างชำระ 
อย่างไรก็ตาม ที่ผ่านมาได้ขอความร่วมมือกับสถาบันการเงินให้ระมัดระวังการส่งข้อมูลกรณีที่มีมาตรการช่วยเหลือลูกค้าโดยการลดวงเงินต้นหรือดอกเบี้ย ทำให้ลูกค้าส่งเงินค่างวดน้อยกว่าปกติ จะทำให้ระบบบันทึกว่าค้างชำระหนี้ หรือชำระไม่ครบ ซึ่งจะมีผลต่อการขอสินเชื่อ
ปัจจุบันมีลูกหนี้ที่อยู่ระหว่างถูกบังคับคดีและอยู่ในคดีล้มละลาย 2.93 แสนคดี ทุนทรัพย์ 7.2 แสนล้านบาท และมีลูกหนี้ที่ถูกฟ้องร้องและอยู่ระหว่างตั้งเรื่องอีกจำนวนมาก ทุนทรัพย์จะสูงถึง 8 แสนล้านบาท